b'\n_START_ARTICLE_\nVikipedija\n_START_SECTION_\nTikslai\n_START_PARAGRAPH_\nVikipedijos siekis\xc2\xa0\xe2\x80\x93 strukt\xc5\xabri\xc5\xa1kai ir sistemi\xc5\xa1kai pateikti \xc5\xbemonijos sukauptas \xc5\xbeinias enciklopedijos forma. Kokiomis temomis ra\xc5\xa1oma ir kaip, sprend\xc5\xbeiama Vikipedijos bendruomen\xc4\x97je\xc2\xa0\xe2\x80\x93 tarpusavio sutarimu. Siekiama, kad vien tik statistiniai duomenys ar \xc5\xa1iaip \xc4\xafdomi med\xc5\xbeiaga netur\xc4\x97t\xc5\xb3 b\xc5\xabti beatodairi\xc5\xa1kai talpinami enciklopedijoje. Visa tai turi b\xc5\xabti strukt\xc5\xabrizuojama, pateikiant apibr\xc4\x97\xc5\xbeim\xc4\x85, atskirus faktus siejant \xc4\xaf viening\xc4\x85 visum\xc4\x85 ir nurodant tarpusavio ry\xc5\xa1ius bei s\xc4\x85sajas, priklausomybes ir pana\xc5\xa1umus.\n_START_SECTION_\nAutorin\xc4\x97s teis\xc4\x97s ir licencija\n_START_PARAGRAPH_\nEnciklopedijos straipsniuose pateikta informacija yra laisvai prieinama. J\xc4\x85 galima ne tik skaityti, bet ir kopijuoti, platinti pagal vad. \xe2\x80\x9eK\xc5\xabrybini\xc5\xb3 bendrij\xc5\xb3\xe2\x80\x9c (Creative Commons) licencij\xc4\x85. Vikipedija neturi apibr\xc4\x97\xc5\xbeto autori\xc5\xb3 rato, siekiama kuo daugiau \xc5\xbemoni\xc5\xb3 \xc4\xaftraukti \xc4\xaf bendr\xc4\x85 darb\xc4\x85. Tod\xc4\x97l jai taikomos apribotos autorin\xc4\x97s teis\xc4\x97s, kuri\xc5\xb3 niekas negali savintis._NEWLINE_Vikipedij\xc4\x85 n\xc4\x97ra bendruomenei priklausantis ar jos valdomas projektas\xc2\xa0\xe2\x80\x93 tai yra Vikimedijos fondo, pelno nesiekian\xc4\x8dios \xc4\xafmon\xc4\x97s, valdomas projektas. Nors \xc5\xa1is fondas link\xc4\x99s pasitik\xc4\x97ti bendruomen\xc4\x97s sprendimais, prireikus jis sprend\xc5\xbeia taip pat ir prie\xc5\xa1 bendruomen\xc4\x97s vali\xc4\x85. Atskir\xc5\xb3 naudotoj\xc5\xb3 ar j\xc5\xb3 grupi\xc5\xb3 \xc4\xaftaka ribota, nesvarbu koks rimtas b\xc5\xabt\xc5\xb3 j\xc5\xb3 praeities ind\xc4\x97lis.\n_START_SECTION_\nKompakti\xc5\xa1kumas\n_START_PARAGRAPH_\nElektronin\xc4\x97 enciklopedijos forma leid\xc5\xbeia greitai surasti reikiam\xc4\x85 informacij\xc4\x85, pereiti prie kit\xc5\xb3 tem\xc5\xb3 straipsni\xc5\xb3, perskaityti internetin\xc4\x97se nuorodose pateikiam\xc4\x85 med\xc5\xbeiag\xc4\x85, susijusi\xc4\x85 su straipsniu. Spausdintin\xc4\x97se enciklopedijose informacija pateikiama keliolikoje tom\xc5\xb3, kuri\xc5\xb3 sklaidymas ir vartymas n\xc4\x97ra toks patogus.\n_START_SECTION_\nAktualumas\n_START_PARAGRAPH_\nVikipedija yra viena aktualiausiai informacij\xc4\x85 pateikian\xc4\x8di\xc5\xb3 enciklopedini\xc5\xb3 leidini\xc5\xb3. Joje svarb\xc5\xabs \xc4\xafvykiai ir aktualijos kartais apra\xc5\xa1omos kone \xc4\xafvykio atsiradimo dien\xc4\x85 (ar net valand\xc4\x85). Tai, pavyzd\xc5\xbeiui, buvo 2005\xc2\xa0m. pabaigoje, kai kone kas valand\xc4\x85 (angli\xc5\xa1koje Vikipedijoje) buvo atnaujinamos \xc5\xbeinios apie potvynio JAV mastus ir aukas. Atviroji enciklopedija taip pat netrunka prane\xc5\xa1ti apie asmenybi\xc5\xb3 gyvenimo \xc4\xafvykius, vingius ar informuoti apie mirt\xc4\xaf._NEWLINE_Analogi\xc5\xa1koje spausdintoje enciklopedijoje aktual\xc5\xabs pasaulin\xc4\x97s reik\xc5\xa1m\xc4\x97s \xc4\xafvykiai lieka nei\xc5\xa1baigti, neapra\xc5\xa1yti d\xc4\x97l informacijos tr\xc5\xabkumo. Taip pat da\xc5\xbenai neai\xc5\xa1ku, ar solidaus am\xc5\xbeiaus sulauk\xc4\x99 asmenys, minimi enciklopedijoje, dar gyvi. Elektronin\xc4\x97je\xc2\xa0\xe2\x80\x93 prie\xc5\xa1ingai: niekada nev\xc4\x97lu atnaujinti informacij\xc4\x85. Ir tai daroma be dideli\xc5\xb3 s\xc4\x85naud\xc5\xb3, kadangi nereikia naujai leisti visos enciklopedijos kaip yra spausdintini\xc5\xb3 enciklopedij\xc5\xb3 atveju.\n_START_SECTION_\nI\xc5\xa1samumas ir teisingumas\n_START_PARAGRAPH_\nVikipedijoje galima rasti ir klaiding\xc5\xb3 ar netgi s\xc4\x85moningai tendencing\xc5\xb3 straipsni\xc5\xb3. Ta\xc4\x8diau klaid\xc5\xb3 pasitaiko ir profesional\xc5\xb3 mokslinink\xc5\xb3 kuriamose enciklopedijose._NEWLINE_Vikipedija savo straipsni\xc5\xb3 kokybe bei pateikiamos informacijos i\xc5\xa1samumu spar\xc4\x8diai vejasi tradicines ir garsiausias pasaulio enciklopedijas. Ta\xc4\x8diau reikia atminti, kad Laisvosios enciklopedijos projektas yra kuriamas dar tik nuo 2001 met\xc5\xb3, tod\xc4\x97l Vikipedija negali prilygti visi\xc5\xa1ku joje pateikiamo turinio teisingumu, i\xc5\xa1samumu ir detalumu analogi\xc5\xa1kiems spausdintiems leidiniams, nes Vikipedija yra nuolat kuriama, taisoma, redaguojama bei kitaip tobulinama.\n_START_SECTION_\nApimtis\n_START_PARAGRAPH_\nVikipedija savo apimtimi keleriopai lenkia analogi\xc5\xa1kas komercines enciklopedijas. Pavyzd\xc5\xbeiui, angli\xc5\xa1ka Vikipedija 2006\xc2\xa0m. tur\xc4\x97jo daugiau nei 1 140 000 straipsni\xc5\xb3\xc2\xa0\xe2\x80\x93 10 kart\xc5\xb3 daugiau nei Britanika.\n_START_SECTION_\nNuorodos, s\xc4\x85sajos\n_START_PARAGRAPH_\nGreta straipsnyje minim\xc5\xb3 s\xc4\x85vok\xc5\xb3, kurias pasiekti galima tiesiog paspaudus ant j\xc5\xb3, Vikipedija pateikia s\xc4\x85vokos apra\xc5\xa1\xc4\x85, kontekst\xc4\x85 bei priskiria j\xc4\x85 tam tikrai kategorijai. Panar\xc5\xa1ius ten (j\xc4\x85 pasiekus per teksto apa\xc4\x8dioje minim\xc4\x85 kategorij\xc4\x85), galima rasti daugiau ie\xc5\xa1komos susijusios informacijos._NEWLINE_Be to tokie \xc4\xafrankiai kaip \xe2\x80\x9esusij\xc4\x99 straipsniai\xe2\x80\x9c bei \xe2\x80\x9esusij\xc4\x99 keitimai\xe2\x80\x9c, straipsnio istorijoje minimi autoriai bei j\xc5\xb3 sukurti straipsniai (\xc4\xafrankis \xe2\x80\x9enaudotojo ind\xc4\x97lis\xe2\x80\x9c) gali atvesti prie ie\xc5\xa1komos tematikos \xc5\xa1altini\xc5\xb3 ir kit\xc5\xb3 nuorod\xc5\xb3. Netgi jei straipsnis dar n\xc4\x97ra sukurtas, pasinaudojimas funkcija \xe2\x80\x9esusij\xc4\x99 straipsniai\xe2\x80\x9c, galima atrasti su ie\xc5\xa1komo straipsnio tematika susijusi\xc4\x85 med\xc5\xbeiag\xc4\x85._NEWLINE_Spausdintin\xc4\x97se enciklopedijose n\xc4\x97ra tiek daug nuorod\xc5\xb3, da\xc5\xbeniausiai apsiribojama literat\xc5\xabros s\xc4\x85ra\xc5\xa1u arba terminais, esan\xc4\x8diais kituose tomuose; be to pasiekti toki\xc4\x85 med\xc5\xbeiag\xc4\x85 (vien d\xc4\x97l fizini\xc5\xb3 kli\xc5\xab\xc4\x8di\xc5\xb3) n\xc4\x97ra taip paprasta: reikia ie\xc5\xa1koti bibliotekoje, gauti ir vartyti kitas knygas, kurios ne kiekvienam yra taip lengvai pasiekiamos kaip elektronine forma pateikiama informacija, esanti Vikipedijoje.\n_START_SECTION_\nPrieinamumas\n_START_PARAGRAPH_\nVikipedija yra laisvai prieinama i\xc5\xa1 bet kurio kompiuterio, turin\xc4\x8dio interneto prieig\xc4\x85. Online versija yra nuolat atnaujinama, tod\xc4\x97l ja naudotis yra geriausia._NEWLINE_Neturint interneto prieigos taip pat yra galimybi\xc5\xb3 naudotis elektronine enciklopedija offline. Komercin\xc4\x97s enciklopedijos platinamos CD, DVD diskuose, u\xc5\xbe kuriuos reikia mok\xc4\x97ti nema\xc5\xbeus pinigus. Vikipedijos atveju\xc2\xa0\xe2\x80\x93 yra galimybi\xc5\xb3 keleto spustel\xc4\x97jim\xc5\xb3 d\xc4\x97ka i\xc5\xa1sisaugoti aktualiausi\xc4\x85 Laisvosios enciklopedijos versij\xc4\x85 (pavyzd\xc5\xbeiui, angl\xc5\xb3, vokie\xc4\x8di\xc5\xb3, o artimiausiu metu\xc2\xa0\xe2\x80\x93 ir lietuvi\xc5\xb3 kalba).\n_START_SECTION_\nDaugiakalbyst\xc4\x97\n_START_PARAGRAPH_\nVikipedijoje t\xc4\x85 pa\xc4\x8di\xc4\x85 informacij\xc4\x85 galima rasti keliomis kalbomis. Tai kartu ir savoti\xc5\xa1kas \xc5\xbeini\xc5\xb3 patikimumo garantas, kadangi galima palyginti pateikt\xc4\x85 informacij\xc4\x85 \xc4\xafvairiose Vikipedijose, su\xc5\xbeinoti atitinkam\xc5\xb3 termin\xc5\xb3 atitikmenis u\xc5\xbesienio kalba. Tokiu atveju Atviroji enciklopedija gali b\xc5\xabti pagr\xc4\xafstai vadinama ir enciklopediniu \xc5\xbeodynu, kadangi be dalykin\xc4\x97s informacijos joje pateikiama ir nema\xc5\xbeai atitinkamos srities s\xc4\x85vok\xc5\xb3, padedan\xc4\x8di\xc5\xb3 orientuotis \xc5\xbeini\xc5\xb3 okeane.\n_START_SECTION_\nRa\xc5\xa1yba u\xc5\xbesienio kalbomis\n_START_PARAGRAPH_\nVikipedija pateikia vietovard\xc5\xbeius, pavardes, vardus (tikrinius daiktavard\xc5\xbeius) originalo kalba. Ne\xc5\xbeinant kokios nors sostin\xc4\x97s (pvz., Pary\xc5\xbeiaus) pavadinimo kuria nors kalba (pvz., pranc\xc5\xabz\xc5\xb3), j\xc4\xaf galima rasti, pasinaudojant tarpkalbin\xc4\x97mis nuorodomis (pvz., pranc\xc5\xabzi\xc5\xa1koji Vikipedija pateikiama Paris straipsnio versija, be to greta jos yra apra\xc5\xa1ymas ar susijusi med\xc5\xbeiaga, randama, spaud\xc5\xbeiant \xc4\xafrankius \xe2\x80\x9esusij\xc4\x99 straipsniai\xe2\x80\x9c, esan\xc4\x8dius kair\xc4\x97je puslapio pus\xc4\x97je).\n_START_SECTION_\nGalimyb\xc4\x97 skaityti kitomis kalbomis\n_START_PARAGRAPH_\nElektronin\xc4\x97 enciklopedijos forma leid\xc5\xbeia nukopijuoti nesuprantamo kitakalb\xc4\x97s Vikipedijos teksto dal\xc4\xaf ir pasinaudoti internete esan\xc4\x8diomis kompiuterin\xc4\x97mis vertim\xc5\xb3 programomis, kuriomis galima t\xc4\x85 pat\xc4\xaf tekst\xc4\x85, interneto svetain\xc4\x99 i\xc5\xa1versti \xc4\xaf angl\xc5\xb3, pranc\xc5\xabz\xc5\xb3, vokie\xc4\x8di\xc5\xb3, ital\xc5\xb3, ispan\xc5\xb3, japon\xc5\xb3 kalbas. Pavyzd\xc5\xbeiui, naudojantis Google pateikiamais \xc4\xafrankiais.\n_START_SECTION_\nNuomoni\xc5\xb3 \xc4\xafvairov\xc4\x97\n_START_PARAGRAPH_\nVikipedija neatstovauja kuriai nors \xc5\xbemoni\xc5\xb3 grupei. Joje siekiama pateikti \xc4\xafvairiapusi\xc5\xa1k\xc4\x85 informacij\xc4\x85, o kilus gin\xc4\x8dams\xc2\xa0\xe2\x80\x93 argumentuotas nuomones. Tai leid\xc5\xbeia ap\xc5\xbevelgti \xc4\xafvairias temas daug pla\xc4\x8diau bei giliau, nei \xc4\xafprastin\xc4\x97se enciklopedijose.\n_START_SECTION_\nNemokamas naudojimasis\n_START_PARAGRAPH_\nNaudojimasis elektronine Vikipedija\xc2\xa0\xe2\x80\x93 nemokamas. Straipsnius galima kopijuoti, naudoti juose pateikiam\xc4\x85 med\xc5\xbeiag\xc4\x85\xc2\xa0\xe2\x80\x93 tekst\xc4\x85, statistik\xc4\x85, iliustracijas, nuotraukas, garso ir vaizdo \xc4\xafra\xc5\xa1us. Visi enciklopedijos autoriai ra\xc5\xa1o tekstus, \xc4\xafkelia nuotraukas ir iliustracijas u\xc5\xbe dyk\xc4\x85. Tokius k\xc5\xabrinius galima naudoti, dauginti ir keisti be joki\xc5\xb3 apribojim\xc5\xb3\xc2\xa0\xe2\x80\x93 tiek asmeniniais, tiek ir komerciniais tikslais. Vienintelis reikalavimas tiems, kurie naudoja informacij\xc4\x85\xc2\xa0\xe2\x80\x93 jie privalo paskelbti autoriaus vard\xc4\x85. Be to, pakeist\xc4\x85 med\xc5\xbeiag\xc4\x85 taip pat privaloma skelbti nemokamai._NEWLINE_Naudojimosi s\xc4\x85lygas nustato Creative Commons licencija, tod\xc4\x97l b\xc5\xabtina laikytis joje numatyt\xc5\xb3 s\xc4\x85lyg\xc5\xb3, nes joje apibr\xc4\x97\xc5\xbeiamos neatlygintino naudojimo taisykl\xc4\x97s. Tradicines enciklopedijas nemokamai galima paskaityti nebent bibliotekoje ar pas pa\xc5\xbe\xc4\xafstamus, o norint j\xc4\x85 \xc4\xafsigyti, kad b\xc5\xabt\xc5\xb3 galima nuolat naudotis, reikia mok\xc4\x97ti nema\xc5\xbeus pinigus._NEWLINE_Norint naudoti komercin\xc4\x97s enciklopedijos straipsnius, leid\xc5\xbeiama juos nebent tik cituoti. Apie j\xc5\xb3 atk\xc5\xabrim\xc4\x85 ar paskelbim\xc4\x85 be autoriaus sutikimo negali b\xc5\xabti ir kalbos. Gavus leidim\xc4\x85, straipsni\xc5\xb3 naudojimasis paprastai turi b\xc5\xabti atlyginamas honoraru\xc2\xa0\xe2\x80\x93 u\xc5\xbemokes\xc4\x8diu enciklopedijos autoriams, leid\xc4\x97jams. Vikipedijos atveju\xc2\xa0\xe2\x80\x93 naudojimasis enciklopedija yra nemokamas, jei nepa\xc5\xbeeid\xc5\xbeiama jos licencijos s\xc4\x85lygos.\n_START_SECTION_\nAutoriai\n_START_PARAGRAPH_\nKiekvienas, u\xc5\xbesuk\xc4\x99s \xc4\xaf svetain\xc4\x99, gali prad\xc4\x97ti kurti nauj\xc4\x85 straipsn\xc4\xaf arba pataisyti, redaguoti kit\xc5\xb3 sukurtus tekstus. Da\xc5\xbeniausiai, norint tai daryti, nereikia registruotis. Pataisius \xc4\xafra\xc5\xa1\xc4\x85, senoji straipsnio versija niekur nedingsta\xc2\xa0\xe2\x80\x93 ji i\xc5\xa1saugoma tam, kad reikalui esant, tekst\xc4\x85 b\xc5\xabt\xc5\xb3 galima sugr\xc4\x85\xc5\xbeinti. Tokiu b\xc5\xabdu Vikipedija apsisaugo nuo \xe2\x80\x9evandal\xc5\xb3\xe2\x80\x9c bandym\xc5\xb3 sunaikinti kit\xc5\xb3 \xc5\xbemoni\xc5\xb3 sukurtus \xc4\xafra\xc5\xa1us. Geriausiu atveju piktavaliai sukurs tik dar vien\xc4\x85 straipsnio versij\xc4\x85. Teising\xc4\x85 straipsnio variant\xc4\x85 gali sugr\xc4\x85\xc5\xbeinti bet kuris chuliganizmo atvej\xc4\xaf pasteb\xc4\x97j\xc4\x99s lankytojas._NEWLINE_Enciklopedijoje savo straipsnius yra paskelb\xc4\x99 keli \xc5\xa1imtai t\xc5\xabkstan\xc4\x8di\xc5\xb3 \xc5\xbemoni\xc5\xb3. Vikipedija skai\xc4\x8diuoja tik svetain\xc4\x97je prisiregistravusius autorius. Ta\xc4\x8diau daugel\xc4\xaf straipsni\xc5\xb3 galima keisti arba kurti net neprisiregistravus. Toki\xc5\xb3 bevard\xc5\xbei\xc5\xb3 k\xc5\xabr\xc4\x97j\xc5\xb3 skai\xc4\x8diaus ne\xc5\xbeino niekas.\n_START_SECTION_\nVikipedijos kritika\n_START_PARAGRAPH_\nVikipedijos kritikai teigia, es\xc4\x85 ji pasmerkta nes\xc4\x97kmei. Da\xc5\xbeniausiai yra minimos klaidos ir netikslumai, sielvartaujama d\xc4\x97l vandalizm\xc5\xb3, politinio ir tautinio korekti\xc5\xa1kumo, neutralumo, nuomoni\xc5\xb3 konflikt\xc5\xb3 bei j\xc5\xb3 gausos, da\xc5\xbeno straipsni\xc5\xb3 keitimo.\n_START_SECTION_\nKlaidos ir netikslumai\n_START_PARAGRAPH_\n\xc5\xbdiniasklaidoje pasirod\xc4\x97 prane\xc5\xa1im\xc5\xb3, kuriuose abejojama d\xc4\x97l pateikiamos informacijos i\xc5\xa1samumo ir tikslumo, kokyb\xc4\x97s, autori\xc5\xb3 diletanti\xc5\xa1kumo, kaltinama d\xc4\x97l \xc5\xa1mei\xc5\xbeto, \xc4\xaf\xc5\xbeeidimo, autori\xc5\xb3 teisi\xc5\xb3 pa\xc5\xbeeidim\xc5\xb3._NEWLINE_Atsi\xc5\xbevelgus \xc4\xaf projekto gyvavimo laikotarp\xc4\xaf ir dalyvi\xc5\xb3 kvalifikacij\xc4\x85, Vikipedijai bei kitiems vikiprojektams savo globalumu, universalumu ir rezultatyvumu negali prilygti kiti projektai, kuri\xc5\xb3 vien finansavimo klausimas neapsieina be vie\xc5\xa1ojo sektoriaus pagalbos bei reklamos, investicij\xc5\xb3 i\xc5\xa1 privataus sektoriaus._NEWLINE_Vikipedijos kokyb\xc4\x97 yra nuolat gerinama. Skatinami produktyviai ir kokybi\xc5\xa1kai dirbantys autoriai, skelbiami pavyzdini\xc5\xb3 straipsni\xc5\xb3 ra\xc5\xa1ymo konkursai, j\xc5\xb3 autoriai apdovanojami, nuolat analizuojama ir ple\xc4\x8diama rinktini\xc5\xb3 straipsni\xc5\xb3 kategorija. Straipsniai kuriami pagal standartus ir pripa\xc5\xbeintus \xc5\xa1ablonus, jie apjungiami \xc4\xaf portalus, kuriamos atskiros Vikipedijos naudotoj\xc5\xb3 grup\xc4\x97s, atsakingos u\xc5\xbe tam tikros kategorijos straipsni\xc5\xb3 kokyb\xc4\x99.\n_START_SECTION_\nVandalizmai\n_START_PARAGRAPH_\nKai kurie interneto naudotojai ty\xc4\x8dia gadina Vikipedijos straipsnius, trina j\xc5\xb3 turin\xc4\xaf, i\xc5\xa1kreipia informacij\xc4\x85. Gana ilg\xc4\x85 laik\xc4\x85 buvo manyta, kad d\xc4\x97l to projektas \xc5\xbelugs. Ta\xc4\x8diau metai parod\xc4\x97, kad \xc5\xbemoni\xc5\xb3, vertinan\xc4\x8di\xc5\xb3 \xc5\xbeinias ir svetim\xc4\x85 darb\xc4\x85 yra daug kart\xc5\xb3 daugiau, nei vandal\xc5\xb3, tod\xc4\x97l i\xc5\xa1trinti ar sugadinti straipsniai greitai atstatomi, vandal\xc5\xb3 padaroma \xc5\xbeala n\xc4\x97ra esmin\xc4\x97. Be to kuriami \xc4\xafvair\xc5\xabs savisaugos mechanizmai. Kai kuriose Vikipedijose \xc4\xafvesta naudotoj\xc5\xb3 registracija, nauji bendruomen\xc4\x97s nariai kur\xc4\xaf laik\xc4\x85 negali taisyti ar trinti didel\xc4\x97s apimties straipsni\xc5\xb3, pavyzdiniai straipsniai yra \xe2\x80\x9eu\xc5\xberakinami\xe2\x80\x9c, taip pat palaikomi ry\xc5\xa1iai su interneto incident\xc5\xb3 tyrim\xc5\xb3 tarnybomis (tokiomis kaip CERT).\n_START_SECTION_\nProfanacija\n_START_PARAGRAPH_\nTeigiama, es\xc4\x85 Vikipedija negali pateikti teisingos informacijos, kai daugumos nuomon\xc4\x97 neatitinka objektyvi\xc5\xb3 (mokslo) \xc5\xbeini\xc5\xb3: nei\xc5\xa1silavinusi dauguma gali nepripa\xc5\xbeinti mokslo autoritet\xc5\xb3 ir skleisti neteising\xc4\x85 informacij\xc4\x85. Praktika rodo, kad toki\xc5\xb3 atvej\xc5\xb3 b\xc5\xabna ma\xc5\xbeai, nes pagr\xc4\xafsta nuomon\xc4\x97 ir argumentai, faktai leid\xc5\xbeia pasiekti tinkam\xc4\x85 kompromis\xc4\x85, moksli\xc5\xa1kai pateikiant po\xc5\xbei\xc5\xabr\xc4\xaf \xc4\xaf vien\xc4\x85 ar kit\xc4\x85 tikrov\xc4\x97s rei\xc5\xa1kin\xc4\xaf. Laisv\xc4\x85j\xc4\x85 enciklopedij\xc4\x85 kuria \xc5\xa1imtai t\xc5\xabkstan\xc4\x8di\xc5\xb3 \xc5\xbemoni\xc5\xb3. Tarp kurian\xc4\x8di\xc5\xb3 ir taisan\xc4\x8di\xc5\xb3 yra nema\xc5\xbeai specialist\xc5\xb3, mokslinink\xc5\xb3 bei kit\xc5\xb3 \xc5\xbemoni\xc5\xb3, labai gerai i\xc5\xa1manan\xc4\x8di\xc5\xb3 tam tikras sritis. Tod\xc4\x97l nuog\xc4\x85stavimai d\xc4\x97l visi\xc5\xa1ko viki diletanti\xc5\xa1kumo n\xc4\x97ra pagr\xc4\xafsti.\n_START_SECTION_\nPolitinis ir tautinis korekti\xc5\xa1kumas, neutralumas\n_START_PARAGRAPH_\nTeigiama, es\xc4\x85 Vikipedija yra neatspari ma\xc5\xbeum\xc5\xb3 (seksualini\xc5\xb3, religini\xc5\xb3, tautini\xc5\xb3 ar kit\xc5\xb3) kritikai, teigian\xc4\x8diai, kad vieni ar kiti faktai turi b\xc5\xabti pateikiami specifiniu b\xc5\xabdu arba i\xc5\xa1 viso nepublikuojami. Praktika rodo, kad tokie atvejai irgi pasitaiko neda\xc5\xbenai, be to, jie dar b\xc5\xabdingesni komerciniams leidiniams.\n_START_SECTION_\nNuomoni\xc5\xb3 konfliktai\n_START_PARAGRAPH_\nKaip vienas i\xc5\xa1 tr\xc5\xabkum\xc5\xb3 pateikiamas faktas, kad Vikipedijoje neretai kyla gin\xc4\x8dai d\xc4\x97l vieno ar kito straipsnio teisingumo bei d\xc4\x97l skirtingos fakt\xc5\xb3 interpretacijos. Ta\xc4\x8diau tokie atvejai leid\xc5\xbeia sukaupti i\xc5\xa1samesn\xc4\x99, o neretai\xc2\xa0\xe2\x80\x93 ir objektyvesn\xc4\x99 informacij\xc4\x85 abejotinais klausimais. Skaitytojas never\xc4\x8diamas aklai priimti kategori\xc5\xa1k\xc4\x85 pozicij\xc4\x85, o kvie\xc4\x8diamas \xc4\xafvertinti pateikt\xc4\x85 med\xc5\xbeiag\xc4\x85 bei panagrin\xc4\x97ti straipsni\xc5\xb3 aptarimuose pateikiam\xc4\x85 med\xc5\xbeiag\xc4\x85 ir diskusijas.\n_START_SECTION_\nVikipedijos palikimas\n_START_PARAGRAPH_\nVikipedijos garbei pavadintas asteroidas 274301 Vikipedija.'